b'\n_START_ARTICLE_\nP\xc3\xa9ter Hal\xc3\xa1sz (dirigent)\n_START_SECTION_\n\xc5\xbdivotopis\n_START_PARAGRAPH_\nP\xc3\xa9ter Hal\xc3\xa1sz je najprije privatno u\xc4\x8dio glasovir te zatim studirao skladanje u razredu Istv\xc3\xa1na Fekete Gy\xc3\xb6ra na Konzervatoriju B\xc3\xa9la Bart\xc3\xb3k u Budimpe\xc5\xa1ti. 1995. godine dolazi u Be\xc4\x8d, gdje na Univerzitetu za glazbu i scensku umjetnost (Universit\xc3\xa4t f\xc3\xbcr Musik und darstellende Kunst) studira dirigiranje u razredu Leopolda Hagera. Svoje je glazbeno znanje usavr\xc5\xa1avao na majstorskim te\xc4\x8dajevima Ervina Ac\xc3\xa9la, Zolt\xc3\xa1na Peska i Bernarda Haitinka. Zna\xc4\x8dajna dirigentska iskustva stekao je i kao asistent \xc3\x81d\xc3\xa1ma Fischera na Haydnovu festivalu u \xc5\xbdeljeznom._NEWLINE_Nakon zavr\xc5\xa1enoga studija dirigiranja u Be\xc4\x8du, u sezoni 2002/03 P\xc3\xa9ter Hal\xc3\xa1sz postaje korepetitorom Opere u Z\xc3\xbcrichu. Od 2003. do 2011. djelovao je u Dr\xc5\xbeavnom kazali\xc5\xa1tu u Mainzu (Staatstheater Mainz), gdje je ispo\xc4\x8detka bio korepetitor, a zatim i dirigent opere i baleta. U Mainzu je stekao nova umjetni\xc4\x8dka iskustva pro\xc5\xa1iriv\xc5\xa1i znatno svoj operni repertoar te dirigiraju\xc4\x87i baletne predstave (primjerice Prokofjevljev balet Romeo i Julija) i mnoge simfonijske koncerte._NEWLINE_P\xc3\xa9ter Hal\xc3\xa1sz je do danas ravnao mnogim uglednim europskim orkestrima, primjerice Simfonijskim orkestrom ORF-a (Radio-Symphonieorchester Wien) u Be\xc4\x8du, Komornim orkestrom Josef Suk u Pragu, Filharmonijom Sjeverozapadne Njema\xc4\x8dke (Nordwestdeutsche Philharmonie) te gostovao i ravnao opernim izvedbama u kazali\xc5\xa1tima u Augsburgu (Theater Augsburg), Gelsenkirchenu (Musiktheater im Revier) i Braunschweigu (Staatstheater Braunschweig). Godine 2010. prvi je put kao dirigent nastupio i u Ma\xc4\x91arskoj dr\xc5\xbeavnoj operi u rodnoj Budimpe\xc5\xa1ti, ravnaju\xc4\x87i izvedbom Rossinijeve opere Seviljski brija\xc4\x8d.  Od tada pa do danas tu je, kao gost dirigent, ravnao izvedbama Puccinijevih opera La Boh\xc3\xa8me i Turandot te izvedbama Mozartova Figarovog pira._NEWLINE_Od svibnja 2011. P\xc3\xa9ter Hal\xc3\xa1sz djeluje kao prvi dirigent (Erster Kapellmeister) Kazali\xc5\xa1ta u Aachenu (Theater Aachen). Tu je do danas ravnao premijerama Rossinijeve Pepeljuge, Verdijeva Krabuljnog plesa, Poulencove jedno\xc4\x8dinke Ljudski glas (La Voix humaine), Monteverdijevog Dvoboja Tankreda i Klorinde (Il Combattimento di Tancredi e Clorinda), Sciarrinovom Superfluminom te premijerom operete \xc5\xa0i\xc5\xa1mi\xc5\xa1 Johanna Straussa mla\xc4\x91eg. Tako\xc4\x91er je ravnao i repertoarnim izvedbama Puccinijeve Madama Butterfly, Mozartovim Figarovim pirom i Wagnerovim Tristanom i Izoldom te mnogim koncertima Ahenskoga simfonijskog orkestra (Sinfonieorchester Aachen). _NEWLINE_Osim kao dirigent, P\xc3\xa9ter Hal\xc3\xa1sz \xc4\x8desto nastupa i kao pijanist (B\xc3\xb6sendorfersaal Wien, Opernhaus Z\xc3\xbcrich, Staatstheater Mainz). U sije\xc4\x8dnju 2013. imenovan je zamjenikom glavnoga glazbenog ravnatelja Kazali\xc5\xa1ta u Aachenu. U kolovozu iste godine postaje najprije vr\xc5\xa1iteljem du\xc5\xbenosti glazbenog ravnatelja, a od travnja 2014. i glavnim glazbenim ravnateljem Ma\xc4\x91arske dr\xc5\xbeavne opere u Budimpe\xc5\xa1ti.'